Godfrey Gaoseb

**Godfrey IKhaesen Gaoseb** (o o tshotsweng ka Lwetse a le lesome le bosupa ngwaga wa 1941 a tlhokafala ka Mopitlo a le lesome le borataro ngwaga wa 2014) e ne e le mmereki wa puso kwa Namibia ebile e le maitseanape a tsa itsholelo. O berekile e le mokwaledi wa ntlha wa sennela ruri mo lephateng la Namibia la madi morago ga boipuso jwa Namibia, o berekile gape e le mookamedi wa World Bank le mogakolodi o o faphegileng wa tsa itsholelo wa botautona jwa ga Sam Nujoma le Hifikepunye Pohamba.

## Botshelo jwa a ale mmotlana le thuto
Gaoseb o tshotswe ka Lwetse a le lesome le bosupa ngwaga wa 1942, kwa Otjiwarongo kwa Namibia, batsadi ba gagwe e le Lise Gaoses le Kraai Hoeseb. O tsene sekolo sa Mine Plus kwa Tsumeb a tswelela kwa sekolong se segolwane sa Augustineum kwa Okahandja, kwa a neng a tsenelela dithuto le baeteledipele ba maemo ba Namibia jaaka Hage Geingob, Mose Tjitendero, Joseph Ithana le Hidipo Hamutenya. O ne a tshaba ka 1962 e le leloko la SWANU, go nna bontlha jwa go lwela kgololesego le go ikoketsa mo dithutong.

Gaoseb o ne a tsaya loeto mo Botswana le kwa e neng e le botlhaba jwa Rhodesia (kwa e leng Zimbabwe gompieno)  le kwa Dar es Salaam kwa Tanganyika (kwa e leng Tanzania gompieno). Go tswa kwa Dar es Salaam, o ne a ya Accra kwa Ghana ka 1964 go fetsa dithuto tsa gagwe kwa Accra Academy. Ka nako ya fa a le kwa Ghana, o ne a lalediwa ke Kwame Nkrumah,tautona wa Ghana gore ba buisane ka seabe sa banana mo kgololesegong ya Borwa jwa Aforika. Ka 1966,Gaoseb o ne a tswelela kwa Sweden go ithutela itsholelo kwa Stockholm University. O ne a aloga ka BA le MA mo go tsa itsholelo, di banka le madi. Morago o ne a berekwa kwa lephateng la madi la Sweden.

## Tsa pereko
Ka ngwaga wa 1981, Goaseb o ne a boela Aforika a simolola go bereka kwa United Nations Institute for Namibia kwa Lusaka Zambia, e le ramatlotlo. O ne a nna leloko la SWAPO ka 1982.

Gaoseb o ne a boela Namibia ka 1989 ka nako ya fa go tlhomiwa molao wa tshireletso wa makgolo mane, masome a mararo le botlhano. O nnile mokwaledi mogolo wa sennela ruri wa ntlha mo lephateng la madi morago ga boipuso jwa Namibia ka 1990. Gaoseb o nnile mo maemong ao go fitlhelela ka 1996 fa a tswa kwa Namibia go emela lefatshe la gagwe, le go bereka e le mookamedi wa World Bank.

O boetse kwa Namibia ka 2000. Ka 2001, Tautona Sam Nujoma o ne a mo tlhopha go nna mogakolodi wa gagwe o o faphegileng, mo go tsa itsholelo. Gaoseb o berekile e le mogakolodi wa ga tautona mo go tsa itsholelo, a gakolola tautona Hifikepunye Pohamba o a neng a tlhatlhama Sam Nujoma ka 2005. Gaoseb o ne a ithola marapo mo go tsa pereko ka 2012. Ka nako ya gagwe mo pusong, Gaoseb o ne a na le seabe mo go tlhamiweng ga dikgwebotsa puso jaaka ya madi a bagodi, ya go tlhokomela maphata a madi, le dikotsi tse di faphegileng, mo go tse dingwe.

## Botshelo jwa gagwe le loso
Gaoseb o ne a nyala mosadi wa gagwe, Charity Mulopei Mungana Gaoses, ka 1983 kwa Lusaka, Zambia. O tlhokafetse ka Mopitlo a le lesome le borataro ngwaga wa 2014, a le dingwaga di le masome a supa le bobedi, morago ga gore a we mo ditepising tsa ntlo ya gagwe kwaWindhoek ka phoso. Go ya ka mosadi wa gagwe, o ne a wa mme a idibala. O ne a ragogesediwa kwa sepateleng sa puso sa Katutura, kwa a neng a nna mo kidibalong go fitlhelela a tlhokafala morago ga dibeke ste pedi. Moletlo wa segopotso sa gagwe o ne o tshwaretswe kwa kerekeng ya Lutere, o ne a bolokwa ka mopitlo a le masome mabedi le bobedi ngwaga wa 2014, kwa mabitleng a Pioneer Park. O tlogetse mosadi, barwadie ba le babedi, bana ba bana, kgaitsadie a le nosi le ditlogolo tsa basetsana.

## Metswedi